

*Pranešimas žiniasklaidai*

*2025 11 12*

**MERKO Lietuvoje trijų ketvirčių rezultatai: išaugę butų pardavimai, vėjo jėgainių projektas Latvijoje**

**UAB Merko statyba apyvarta iš generalinės rangos sutarčių per tris 2025 metų ketvirčius buvo 75,4 mln. eurų. Per šį laikotarpį parduoti 177 butai.**

„Mūsų verslas projektinis. Įgyvendinti didelės apimties statybos projektą užtrunka dvejus–trejus metus, ir pagal tai gerokai skiriasi bendrovės apyvarta. Ypač šis svyravimas ryškus statant ir įrengiant vėjo jėgainių parkų infrastruktūrą, o šie darbai sudaro didelę dalį dabartinės Merko statybos veiklos“, –komentuoja rezultatus Saulius Putrimas, MERKO Lietuvoje vadovas.

Praėjusiais, rekordiniais savo apyvarta metais, daugiau kaip 160 mln. eurų sudarė vėjo jėgainių parkų statybos darbai, buvo įrengta infrastruktūra ir išlieti 87 pamatai.

„Pagal turimas BOP sutartis, mūsų statybos darbai apima ne tik pamatų liejimą, bet ir visus infrastruktūros, inžinerinius darbus, kol vėjo jėgainės pradės veikti. Skirtingais etapais atliekami skirtingi darbai generuoja labai nevienodas pajamas, tai atsispindi ir bendrovės apyvartoje“, – kalbėjo S. Putrimas.

**Tęsiami vėjo jėgainių statybos projektai Lietuvoje ir Latvijoje**

Per devynis 2025 metų mėnesius UAB Merko statyba pasirašė rangos sutarčių už 70 mln. eurų, iš jų apie pusė – kontraktai su išorės užsakovais, kiti – darbai paties MERKO įgyvendinamuose projektuose. 2024 metais per tą patį laikotarpį buvo pasirašyta rangos sutarčių už 76 mln. eurų.

Pagrindinės MERKO rangos darbų kryptys Lietuvoje jau kelerius metus nesikeičia: minėti atsinaujinančios energetikos, inžinierinės ir gynybos infrastruktūros projektai, gyvenamojo būsto statybos.

Trečią šių metų ketvirtį pasirašyta rangos sutartis su SIA WPR 2 dėl vėjo jėgainių parko statybos Latvijoje, Smiltenės rajone. Sutarties vertė – daugiau kaip 30 mln. eurų. Šį projektą MERKO įgyvendins kartu SIA Merko Būve (AS Merko Ehitus grupės dukterine įmone). Taip pat buvo pasirašyta dar viena sutartis Lietuvoje – su kompanija ENERCON dėl dviejų vėjo jėgainių pamatų statybos Rietavo rajone.

**Butų pardavimai išaugo daugiau kaip du kartus**

Šiais metais toliau auga butų pardavimai. Per pirmus devynis šių metų mėnesius MERKO pasirašė 177 preliminarias butų pirkimo-pardavimo sutartis. 2024-aisiais per tą patį laikotarpį buvo sudarytos 68 tokios sutartys.

Šiuo metu pirkėjai gali rinktis butus dviejuose projektuose: „Vilnelės skverai“ (Markučiuose), ir Šnipiškėse kylančiuose „Šnipiškių URBAN“ namuose.

Markučiuose jau kelerius metus MERKO realizuojamame gyvenamųjų namų kvartale „Vilnelės skverai“ statomi paskutinio, ketvirto etapo namai. Anksčiau pastatytų trijų etapų namuose yra 750 butų, didžioji jų dalis jau parduota.

Sostinės Šnipiškių rajone MERKO įgyvendina naują projektą „Šnipiškių Urban“. Čia bus pastatyti šeši aštuonių – šešių aukštų namai. Juose suprojektuoti 229 butai, kurių plotas sieks nuo 30 iki 110 kv. metrų, bus ir nedidelių, ir erdvių 3-4 kambarių butų. Visi jie – su terasomis arba balkonais. Po visu kvartalu bus įrengta dviejų aukštų požeminė automobilių stovėjimo aikštelė, patalpos dviračių saugykloms.

„Norėtume perkelti čia siūlomą gyvenimo kokybę ir patirtis į kitas vietas – tiek Vilniuje, tiek Kaune. Šiuo metu dirbame su penkiais naujais projektais, kuriuose planuojama apie 2000 butų. Tikimės, kad sėkmingai bendradarbiaujant su Vilniaus ir Kauno savivaldybėmis pavyks kuo greičiau gauti statybos leidimus, nes jaučiame būsto poreikį“, – kalbėjo MERKO Lietuvoje vadovas.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse veikiančios grupės apyvarta 2024 metais buvo 539 mln. eurų, grupėje dirbo 605 darbuotojai.*

MERKO nuotraukos

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)